Mɛi ni boɔ Yesu toi lɛ le akɛ Abraham egbo jeeŋmɔ ni eyɛ Gbonyo Bu lɛ mli. Ŋmalɛi lɛ feɔ lɛ faŋŋ akɛ, mɔ ko kwraa bɛ ni yɔɔ Gbonyo Bu lɛ mli loo Sheol ni Abraham hu fata he lɛ, ni baanyɛ ana nii loo ewie. (Jajelɔ 9:5, 10) Belɛ, te jamɔŋ hiɛnyiɛlɔi nɛɛ nu Yesu nɔkwɛmɔnɔ lɛ shishi amɛhã tɛŋŋ? Mɛni ji nɔ ni Yesu feɔ lɛ faŋŋ yɛ mɛi foji lɛ kɛ jamɔŋ hiɛnyiɛlɔi ni sumɔɔ shika lɛ ahe?\nEja ni esa jogbaŋŋ akɛ tsakemɔ kpele ni tamɔ nɛkɛ ba amɛteŋ! Awó heshibalɔi ni ewó Yesu kɔɔŋtso lɛ efɔ amɛnɔ ní amrɔ nɛɛ aashɛje amɛmii ní aatsɔɔ amɛ Nyɔŋmɔ he nii lɛ anɔ gojoo, shi aba jamɔŋ hiɛnyiɛlɔi henɔwolɔi lɛ ashi. (Mateo 11:28-30) Ana tsakemɔ nɛɛ faŋŋ yɛ nyɔji fioo komɛi asɛɛ be ni akɛ kpaŋmɔ hee lɛ ye Mla kpaŋmɔ lɛ najiaŋ lɛ. (Yeremia 31:31-33; Kolosebii 2:14; Hebribii 8:7-13) Be ni Nyɔŋmɔ fɔse mumɔ krɔŋkrɔŋ lɛ eshwie Yesu kaselɔi lɛ anɔ yɛ afi 33 Ŋ.B. Pentekoste gbi lɛ nɔ lɛ, ebafee faŋŋ akɛ, Nyɔŋmɔ kɛ Yesu kaselɔi lɛ miitsu nii shi jeee Farisifoi lɛ kɛ jamɔŋ hiɛnyiɛlɔi krokomɛi lɛ.\nKɛmaje Mɔ Ko Kɛmaje Mɔ Ko Nuu Niiatsɛ lɛ Shihilɛ Tsake ni Lazaro Hu Shihilɛ Tsake\njy yitso 88 bf. 206-209